Limpopo-boer gruwelik vermoor; boervrou vermisDie gebrande plaashuis. Foto: Die Spoorsnyers/Facebook Die polisie is steeds op soek na ŉ vrou van ŉ plaas buite Modimolle in Limpopo nadat haar man se bebloede liggaam Sondagaand buite hul huis gevind is. Kol. Ronel Otto, woordvoerder van die polisie, het aan Maroela Media gesê die man se liggaam is omstreeks 19:00 buite die huis gekry met veelvuldige wonde aan sy kop. Die plaashuis met al sy inhoud is heeltemal afgebrand. “Die polisie is nog op soek na die vrou van die oorledene wat steeds vermis word,” het Otto gesê. “Goed is uit die huis gesteel, waarvan sommige buite die huis gevind is waar dit neergegooi is. ŉ Vierwielmotorfiets wat ook gesteel is, is later in Phagameng in Modimolle gevind, nadat die verdagte ŉ ongeluk daarmee gemaak en gevlug het.” Dit is nog nie duidelik hoeveel verdagtes by die aanval betrokke was nie en niemand is nog in hegtenis geneem nie, het Otto gesê. Die polisie ondersoek ŉ saak van moord, huisbraak en brandstigting. Maroela Media kan nie die name van die slagoffer bekendmaak voordat al sy naasbestaandes in kennis gestel is nie.